দুই সৈনিক (১৯৭৩) শওকত ওসমানের আরেকটি উপন্যাস। একটি গ্রামের পটভূমিতে লেখা দ্বন্দ্বাত্মক জীবনের ছায়াচিত্র উপন্যাসে মুক্তিযুদ্ধের বার্তা পৌঁছে দেয় গ্রামে। একটা সংবাদই তখন জীবন সঞ্জীবনী। কলকাতা বেতার শুনছে সাহেলী ও চামেলী। দাদি আছেন, আছেন মা আসেমা। বাবা মখদুম মৃধা; তিনি মৌলিক গণতন্ত্রী ছিলেন, ঊনসত্তরে গণঅভ্যুত্থানের সময় সাজাও পেয়েছেন একাত্তর নিয়ে এখন দ্বিধাদ্বন্দ্ব তিনি। তার পক্ষ স্পষ্ট নয়। একটি গ্রামীণ প্রতিবেশে উপন্যাসের কাঠামো নির্মাণ, ইতিহাসের সভ্যতা তার পরিপূরক হয়ে আসে। প্রথম দুপর্বে চরিত্রগুলোর পারস্পরিক কথোপকথনে জানা যায় একটা প্রক্রিয়ার মধ্যে আছে দেশের স্বাধীনতা, শেখ মুজিব কিংবদন্তিতে পরিণত হয়েছেন, নির্বাচনে জিতেছেন। মখদুম মৃধার দুই মেয়ে সারাক্ষণ ট্রানজিস্টার নিয়ে দেবদুলাল বন্দ্যোপাধ্যায়ের কণ্ঠ শুনছেন। এ উতালা সংবাদের জন্য বাড়িতে রেডিও নিয়ে হইচই হচ্ছে। শহরে চাচার বাড়িতে থাকলেও যুদ্ধের ডামাডোলে গ্রামে এসেছে বাধ্য হয়ে। ‘দুজনেই মনে মনে আওয়ামী লীগের সমর্থক। কিন্তু গুরুজনদের কিছু জানতে দিত না। হিন্দু মুসলমান সাম্প্রদায়িকতার এই ধুয়া ছাড়া মুসলিম লীগের ঘিলু পথে আর কোন সমর্থক চিন্তা কোনদিন প্রবেশপথ পায়নি।’ কিন্তু রেডিওর খবরের ইতিবৃত্ত শুনে সাহেলী আতঙ্কগ্রস্ত হয়ে পড়ে। দাদির কাছে বসে দেশভাগ হওয়ার পর দাঙ্গার ইতিহাস শোনে ‘কতো জমিন মানুষ জোর দখল কইরা লইল। তহন ভাবছি, পাকিস্তান অইল, ভয়ে মানুষ ভিটামাটি ছাড়া অইব ক্যান?’ এসব প্রশ্নের জবাব খুঁজতেই পাকিস্তানের অবসান হতে যাচ্ছে, বাঙালির সঙ্গে তার লড়াই শুরু হয়েছে।